Főszerkesztői beszámoló

Áttekintés
A Tétékás Nyúz főszerkesztői feladatait 2006 márciusától vettem át. A kezdeti nehézségek áthidalásában sokat segített Sági Orsolya, Balás Márk és Szász Andrej.
A kapcsolattartás, a tervezés, a feladatok kiosztása és új munkatársak keresése, beszervezése volt a napi tennivalóim része. Heti rendszerességgel lapindítókat tartottam, a hétvégi szerkesztéseken elláttam a vezetőszerkesztői feladatokat, ha ezt a munkát valamilyen okból más végezte, a szerkesztést igyekeztem a lehető legalaposabban előkészíteni. Részt vettem a Választmány ülésein, bár két alkalommal kimentésemet kellett kérnem. A fogadó óráimban, és azon kívül, telefonon és e-mailen is rendelkezésére álltam a hallgatóknak, a képviselőknek és az érdeklődőknek. Részt vettem az Tétékás Nyúz-ELTE Online közös cikkíró tanfolyamának szervezésében Sági Orsolyával és Balás Márkkal együtt, konzulensi feladatokat láttam el.
Tartalom
Mindvégig fontos feladatomnak tartottam, hogy a Tétékás Nyúz elmúlt félévekben kialakított közéleti rovatainak színvonalát fenntartsuk. Igyekeztem olyan témákat találni, amelyek kifejezetten a karhoz kötődnek: a legnagyobb ilyen eredmény az új képzési rendszerhez tartozó alapszakok bemutatása volt. Azért is fontos lehet ez, mert a kar polgárai közül sokan nem is tudják pontosan, milyen mélységű és jellegű változásokkal jár az új képzési rendszer – az elmúlt félévekben pedig csak nagy általánosságban volt szó a képzési rendszer reformjáról.
A sorozat kivitelezésekor komoly problémát jelentett, hogy a feladatot elvállaló cikkíró sem volt teljes mértékben tisztában az elvárásokkal – végül aztán minden szakterülethez sikerült megfelelő embereket találni, akik sikeresen mutatták be azok egyedi sajátosságait. A későbbiekben véleményem szerint mindenképpen érdemes nagyobb figyelmet fordítani arra, hogy az egyetemi, országos reformok helyi aktualitásait is bemutatjuk.
Egy másik, szintén némileg vegyes eredményekkel járó, de reményeim szerint azért előremutató lépés a TTK múzeumait bemutató cikksorozat. A feladatot saját kezdeményezésből elvállaló kolléganőnek ugyan sok kezdeti nehézséget kellett leküzdenie, és a megszokottnál lényegesen többet kellett foglalkoznom a cikkek szakmai koordinálásával, de azt gondolom, a témaválasztás mindenképpen példa arra, hogyan lehet kifejezetten saját, kari témákat felkutatni és megvalósítani. 
Folytattam a Mozizóna és a Négyeshatos rovatok vezetését is, és főszerkesztőként tartottam a kapcsolatot a többi rovatvezetővel. Közülük a Simó Zsófiával való együttműködést érdemes kiemelni; úgy érzem, sikerült a Kultúra rovatot egy lényegesen egyénibb és kezdeményezőbb állapot felé elindítanom. 
Szerkesztőség
A félév pozitív eredménye, hogy elkezdett épülni a Nyúz szerkesztőségi közössége. Sajnos az előző félévben a szerkesztőségi élet élénkítésére, a szerkesztőségi tagok önálló munkára való inspirálása erősen háttérbe szorult. Különösen fontosnak tartottam, hogy a lényegesebb közéleti témákat is elvállalhassák a szerkesztőség kezdő tagjai – még akkor is, ha ezzel a cikkek végleges formába öntése lényegesen több utómunkát követelt mind tőlem, mind a szerkesztőség többi tagjától. Meggyőződésem ugyanakkor, hogy az utánpótlás-nevelés nem képzelhető el anélkül, hogy az ez iránt érdeklődők ne kapjanak megfelelő színvonalú feladatokat. Kisebb, felelősség nélküli feladatok ellátásával egyszerűen nem lehet megszerezni azt a gyakorlatot, ami a „fajsúlyosabb” közéleti feladatok kidolgozásához kell. Elsősorban Sudár István Ákost, Hegedűs Lászlót és Móring Andreát emelném ki, akik ebben a félévben komoly szakmai előrelépést tettek.
A lendületesebb szerkesztőségi élet jele a megugró forgalom a szerkesztőségi levelezőlistán, a munkatársak aktívabb és lelkesebb részvétele a napi munkában, lapindítókon, és az új jelentkezők nagy száma is. A csapatépítés részeként két közös kirándulást és mozizást is szerveztem a szerkesztőség tagjainak. Viszonylag sokan vettek ezeken részt, és a visszajelzések igen pozitívak. Tekintettel arra, hogy a szerkesztőség akkor igazán sikeres, ha képes egy eleven szellemi műhelyként dolgozni, azt gondolom, az ilyen erőfeszítések különösen fontosak a lap sikeres megszervezésében.